Mediakriittisyys-rastirata/tehtäväpaketti

Huom! Eri rastien tekemiseen kuluu erimittainen aika, eli rata kannattaa järjestää niin, että useampi ryhmä voi suorittaa tehtävää samanaikaisesti. Lisäksi viimeinen eli seitsemäs tehtävä on pitkäkestoinen. Suositeltavaa on suorittaa ensin kuusi muuta tehtävää ja jatkaa sitten seitsemänteen.

Tehtävien suorittamiseen tarvitaan tietokoneita tai mobiililaitteita, joilla on verkkoyhteys.

Tehtävien suorittamiseen on kaksi mahdollista tapaa: joko rastiratana tai niin, että kaikille jaetaan kaikki tehtävät heti.

**Rastirata**: tulosta oppilaille monistepohja ja rasteille tehtävät. Tehtävissä 1, 2 ja 4 tarvitaan tietokoneita tai mobiililaitteita.

**Itsenäinen työskentely**: tässäkin versiossa oppilaat voivat toimia pareittain/ryhmissä, mutta edetä tehtävissä omissa ryhmissään omaan tahtiinsa. Tällöin laitteita on riitettävä vähintään yksi jokaiselle parille/ryhmälle tai yksin tehtäessä laite jokaiselle oppilaalle. Tehtävät voi myös tehdä ohjatusti ryhmän kanssa, jolloin opettaja näyttää valkokankaalta videot. Silloin ensimmäisen tehtävän sananvapausvisat voidaan tehdä yhteisesti keskustellen.

**Tehtävä 1**: Sananvapaus

Yle on tehnyt useamman sananvapautta käsittelevän verkkotestin. Näitä voi asettaa tehtäväksi yhden tai useamman. Kun oppilaat ovat tehneet testit, heidän pitää myös lyhyesti kirjoittaa, mikä tuloksista hämmästytti eniten.

Oppilaille tarkoitetuissa tehtävänannoissa on linkkien sijaan qr-koodit, jotta testien avaaminen mobiililaitteilla olisi helppoa.

Linkkejä testeihin:

* Testaa, tunnetko sananvapauden rajat: Mitä saa jakaa, ketä kuvata, saako poliisista tehdä parodiaa? <https://yle.fi/uutiset/3-9887172>
* Testaa sananvapauden rajoja – mitä netissä saa sanoa? <https://yle.fi/aihe/artikkeli/2016/09/13/testaa-sananvapauden-rajoja-mita-netissa-saa-sanoa>
* Luuletko tietäväsi, mitä saa kuvata ja mitä julkaista? Testaa tietosi 10 kiperällä kysymyksellä <https://yle.fi/uutiset/3-9457278>

**Tehtävä 2**: Mokasiko media?

Yle Oppimisen sivuilla on videoita, joissa esitellään Julkisen sanan neuvoston päätöksiä. Videoilla esiteltiin jokin JSN:lle tehty kantelu, kyseisen median vastaus kanteeseen ja tehdään yhteenveto tapauksen ongelmista. Kun video on katsottu, oppilaat merkitsevät muistiin oman mielipiteensä: antaisivatko he vapauttavan vai langettavan tuomion. Sen jälkeen he voivat tarkistaa JSN:n tekemän päätöksen.

Yle on tehnyt videoita kaikkiaan kahdeksan ja kukin video kestää muutaman minuutin. Käytettävissä olevasta ajasta riippuen voi oppilailla katsottaa eri määrän videoita. Vähintään kaksi olisi hyvä, jotta tapausten monipuolisuus tulee esiin.

Videot:

* Mokasiko media: Oliko Länsiväylän otsikko klikkiotsikko? <https://yle.fi/aihe/artikkeli/2017/11/28/mokasiko-media-oliko-lansivaylan-otsikko-klikkiotsikko>
* Mokasiko media: Unohtiko YleX lähdekritiikin? <https://yle.fi/aihe/artikkeli/2017/11/28/mokasiko-media-unohtiko-ylex-lahdekritiikin>
* Mokasiko media: Oliko Youtuben pelivideo piilomainos? <https://yle.fi/aihe/artikkeli/2017/11/28/mokasiko-media-oliko-youtuben-pelivideo-piilomainos>

**Tehtävä 3**: Lähdekritiikki

Kolmannessa tehtävässä mietitään mikä on sopiva lähde missäkin tiedontarpeessa. Oppilaat yhdistävät materiaalissa olevat tiedontarpeet sopiviin lähteisiin.

Varsinaisia oikeita vastauksia tehtävään ei ole, vaan tehtävänä on enemmän herätellä oppilaita miettimään, että tiedonlähteitä eivät ole vain kirjat ja viralliset verkkosivut ja tietoa haetaan muutenkin kuin vain esitelmiin ja koulutöihin.

**Tehtävä 4**: Valeuutiset

Neljännessä tehtävässä katsotaan videota, jolla Johanna Vehkoo pitää interaktiivista valeuutisten tunnistusvisaa osana Misinformaatio verkossa -koulutusta. Esimerkeistä voi katsoa vain osan.

Esimerkit alkavat videolla kohdassa 7:24 ja päättyvät kohdassa 15:00

<http://www.kirjastokaista.fi/johanna-vehkoo-misinformaatio-verkossa-miksi-siihen-uskotaan-ja-miten-sita-voisi-vastustaa/?autoplay>

**Tehtävä 5**: Näkökulma vaikuttaa

Viidennessä tehtävässä mietitään eri tapoja kertoa sama asia. Oppilaille annetaan yksi fakta ja heidän on esitettävä sama fakta mahdollisimman monella eri tavalla, eli mahdollisimman monessa eri kontekstissa tai erilaisella tekstityypillä.

Jos oppilailla on vaikeuksia löytää näkökulmia tehtävässä annettuun faktaan, voi ehdottaa vertaamaan lukua esimerkiksi Kotkan asukaslukuun tai lainamäärään. Moniko Kotkan asukas on lainaaja? Montako lainaa yksi lainaaja viime vuonna keskimäärin lainasi?

**Tehtävä 6**: Tekijänoikeus

Kuudennessa tehtävässä oppilaiden pitää keksiä, mikä yhdistää tehtävässä olevia kuvia/kuvakaappauksia.

Oikea vastaus on tekijänoikeudet/tekijänoikeusrikkomus, sillä kaikissa esimerkeissä julkaisijan oikeus julkaista kuva/video on vähintään kyseenalainen.

Esimerkit ovat

* kuva Kotkan pääkirjaston julkisivusta päiväkodin sivustolla (sama kuva on kyyti.fi-sivustolla Kotkan pääkirjaston kuvana)
* meemikuva
* kuvakaappaus Youtubessa olevasta Muumi-videosta

**Tehtävä 7**: Faktantarkistus

Seitsemännessä tehtävässä tehdään faktantarkistustehtävä Pidä silmät auki -oppaasta. Tämä tehtävä vie aikaa, joten todennäköisesti kannattaa ensin teettää muut kuusi tehtävää ja jättää seitsemäs viimeiseksi. Kun kaikki oppilaat ovat ehtineet seitsemänteen tehtävään, voidaan tehtävää käydä läpi yhdessä.

Tehtävänanto löytyy oppaan sivulta 45, varsinainen uutisjuttu sivulta 61, virheet on merkitty sivulla 62 ja alkuperäinen juttu sivulta 63.

<http://sanomalehtiopetuksessa.fi/wp-content/uploads/Jutuntekij%C3%A4n-opas.pdf>